Advokaat sterf ná skoot in hofAdv. Addelaid Ferreira Watt en haar dogter, Lindsay. (Foto: Facebook) ŉ Senior staatsadvokaat van KwaZulu-Natal is Maandag dood toe ŉ skoot per ongeluk in die hof afgevuur is. Adv. Addelaid Ferreira Watt (63) het gepraktiseer in die Umzimkhulu-hof naby Pietermaritzburg. Volgens ŉ verklaring deur die KwaZulu-Natalse polisie het ŉ vuurwapen wat as bewysstuk in ŉ saak van huisroof ingehandig is, per ongeluk Maandag in die hof afgegaan. Volgens die polisie het die skoot Watt in haar linker heup getref en sy is net na 15:00 per ambulans na ŉ hospitaal geneem. Sy het later in die hospitaal aan haar wonde beswyk. “Dis ŉ verskriklike ding wat gebeur het. Sy was so ŉ spesiale mens. Opreg, eerlik en sy het lynreg geloop,” sê Watt se jare lange vriendin, Elsabey Luus. Luus sê Watt het Sondag vir haar gesê dat sy “moeg voel”. Luus vertel Watt het veral ŉ spesiale verhouding met haar dogter, Lindsay Watt, gehad. Dié is verloof en sal volgens Luus volgende jaar trou. “Nou sal sy dit sonder haar ma moet doen.” Op haar Facebook-blad skryf Lindsay: “ŉ Ma, ŉ vriendin en ŉ ongelooflik dinamiese en veerkragtige vrou. Rus in vrede. Ek sal jou nooit vergeet nie. Jy het ŉ deel van my lewe gevul met liefde, humor en ŉ wonderlike band. Ek gaan jou verskriklik mis. Baie lief vir jou.” Lindsay het nie op verdere vrae van Maroela Media gereageer nie. Maroela Media wag ook nog vir die Nasionale Vervolgingsgesag om kommentaar te lewer op die voorval. Die polisie in KwaZulu-Natal ondersoek ŉ saak van strafbare manslag.